**СТВАРЭННЕ ІНАВАЦЫЙНАГА АДУКАЦЫЙНАГА АСЯРОДДЗЯ**

**ПРАЗ УКАРАНЕННЕ ЭТНАКУЛЬТУРНЫХ ТЭХНАЛОГІЙ**

*Астрамецкая Алена Тадэвушаўна,*

*Дзяржаўная ўстанова адукацыі “Навучальна-педагагічны комплекс   
Трабскі яслі-сад – сярэдняя школа”, Рэспубліка Беларусь, аг. Трабы,*

*Іўеўскі раён, Гродзенская вобласць, [rodina230374@gmail.com](mailto:rodina230374@gmail.com)*

*Анатацыя. У артыкуле апісаны формы атрымання вучнямі этнакультурнай адукацыі, паказаны шляхі вырашэння праблемы фарміравання беларускамоўнай асобы ў сітуацыі беларуска-рускага двухмоўя. Разгледжаны магчымасці выкарыстання ў адукацыйным працэсе этнакультурных тэхналогій у спалучэнні з эфектыўным педагагічным вопытам: тэхналогія навучання праектна-даследчай дзейнасці, тэхналогія навучання дэкаратыўна-прыкладному мастацтву, тэхналогія навучання фальклорнай творчасці, тэхналогія навучання святам, звычаям, абрадам, рытуалам. Прадстаўлены сістэмны падыход да вывучэння традыцыйнай духоўнай і матэрыяльнай культуры беларускага народа на ўроках, факультатыўных занятках, у пазакласнай рабоце. Апісаны вынікі дзейнасці педагагічнага калектыву па выкарыстанні ў адукацыйным працэсе этнакультурных тэхналогій.*

*Ключавыя словы: этнакультурныя тэхналогіі, этнакультурныя кампетэнцыі, нацыянальна-культурныя традыцыі, выхаванне патрыятызму.*

**CREATION OF AN INNOVATIVE EDUCATIONAL ENVIRONMENT**

**THROUGH THE INTRODUCTION OF ETHNOCULTURAL TECHNOLOGIES**

Astrometskaya Elena Tadevushevna,

State educational institution “Educational and pedagogical complex

Traby- nursery-garden - secondary school ”, Republic of Belarus, ag. Traby,

Ivye district, Grodno region, [rodina230374@gmail.com](mailto:rodina230374@gmail.com)

Annotation. The article describes the forms of receiving ethno-cultural education by students, shows ways to solve the problem of forming a Belarusian-speaking person in the situation of Belarusian-Russian bilingualism. Possibilities of using ethno-cultural technologies in the educational process in combination with effective pedagogical experience are considered: technology of teaching design and research activities, technology of teaching arts and crafts, technology of teaching folklore, technology of teaching holidays, customs, rites and rituals. A systematic approach to the study of the traditional spiritual and material culture of the Belarusian people in lessons, elective classes, extracurricular activities are presented. The results of the activity of the pedagogical collective on the use of ethno-cultural technologies in the educational process are described.

Key words: ethno-cultural technologies, ethno-cultural competencies, national and cultural traditions, fostering patriotism.

Навучальна-педагагічны комплекс Трабскі яслі-сад – сярэдняя школа выхоўвае падрастаючае пакаленне на аснове духоўных традыцый беларускага народа. Тры гады ва ўстанове адукацыі ажыццяўляецца работа па рэалізацыі інавацыйнага праекта “Укараненне этнакультурных тэхналогій для пашырэння і ўзбагачэння адукацыйнага асяроддзя ўстановы адукацыі”.

Гатоўнасць педагагічнага калектыву да рэалізацыі інавацыйнага праекта пацвярджаецца вопытам працы па ўкараненні сродкаў народнай педагогікі ў адукацыйны працэс. У 2004 годзе ўстанова адукацыі з'яўлялася эксперыментальнай пляцоўкай Міністэрства адукацыі Рэспублікі Беларусь па апрабацыі і ўкараненні сацыяльна-педагагічнай інавацыі “Этнашкола”; у 2005-2007 гадах – абласной інавацыйнай пляцоўкай сацыяльна-педагагічнага праекта “Этнашкола “Панямонне”; наяўнасцю эфектыўнага вопыту ўкаранення ў практыку інавацыйных праектаў “Укараненне мадэлі фарміравання нацыянальнай самасвядомасці вучняў на аснове гісторыка-культурнай спадчыннасці роднага краю” (2010-2012 гг.), “Укараненне мадэлі фарміравання кроскультурных кампетэнцый вучняў устаноў агульнай сярэдняй адукацыі” (2015-2017 гг.), уменнем аналізаваць і абагульняць уласны эфектыўны вопыт; дзейнасцю рэсурснага цэнтра сістэмы адукацыі Гродзенскай вобласці па тэме “Фарміраванне кроскультурных кампетэнцый вучняў устаноў агульнай сярэдняй адукацыі” з 2019 года; наяўнасцю лакальнага вопыту арганізацыі работы па адпаведнай тэматыцы.

Актуальнасць дадзенага накірунку абумоўлена наяўнасцю праблем сучаснай моўнай сітуацыі ў Беларусі, якая характарызуецца пераважна суіснаваннем і выкарыстаннем беларускай і рускай моў і можа быць вызначана як беларуска-рускае двухмоўе. Сёння, гаворачы пра стан і перспектывы развіцця беларускай мовы, даследчыкі ўказваюць на сімвалічнае значэнне мовы, адзначаючы, што камунікатыўная роля ёй амаль не ўласціва. Н.Б.Мячкоўская зазначае, што “ў беларускай мове яе этнічная функцыя (быць нацыянальным сімвалам, кансалідаваць народ і адрозніваць яго ад іншых этнасаў) першынствуе над асноўнай (камунікатыўнай)” [2, с.80]. Мова для многіх беларусаў выконвае пераважна сімвалічную функцыю: чалавек ведае, што ён беларус, што яго продкі жылі ў Беларусі, ён сам у пэўнай ступені валодае беларускай мовай, але ў рэальным жыцці ёю не карыстаецца.

Праблема заняпаду беларускай мовы знайшла адлюстраванне і ў адукацыі. На жаль, менш чым 25% вучняў навучаюцца ў школах з беларускай мовай навучання. У асноўным, беларускамоўныя школы функцыянуюць у сельскай мясцовасці, але ў сувязі з дэмаграфічнай праблемай іх колькасць з кожным годам катастрафічна змяншаецца. Колькасць вучэбных прадметаў, якія даюць магчымасць вучням авалодаць ведамі аб этнакультурным асяроддзі, абмежавана. Адпаведную інфармацыю можна сустрэць у рамках вучэбных прадметаў “Гісторыя Беларусі”, “Сусветная мастацкая культура”, “Беларуская мова” і “Беларуская літаратура”, “Мая Радзіма – Беларусь”.

Выкарыстанне ў адукацыйным працэсе этнакультурных тэхналогій у спалучэнні з эфектыўным педагагічным вопытам дае магчымасць пазнаёміць вучняў з каштоўнасцямі рэгіянальнай культуры, усвядоміць нацыянальна-культурныя традыцыі беларускага народа, вырашыць праблему фарміравання беларускамоўнай асобы. У сваю чаргу, сфарміраванасць этнакультурных кампетэнцый з’яўляецца важным падмуркам для фарміравання агульначалавечых і духоўных кампетэнцый асобы грамадства. Даследчык у галіне культуры А.І. Лакотка сцвярджае: “Беларускі народ стварыў за стагоддзі ўнікальны светапогляд пра прыроду і сусвет, пра чалавека і бытнасць. Народная творчасць, народна-традыцыйнае мастацтва, духоўныя традыцыі грунтуюцца на талерантнасці, моўным і рэлігійным паразуменні, лепшых традыцыях сямейнага і грамадскага побыту, святасці мацярынства, гонару, стваральнай працы, любові да бацькоўскай хаты, роднай зямлі, Радзімы” [3, с.128].

З мэтай актыўнага далучэння ўдзельнікаў узаемадзеяння да гісторыі нацыянальнага адраджэння духоўнай культуры рэгіёна ў Трабскім яслях-садзе – сярэдняй школе ажыццяўляецца ўкараненне ў адукацыйны працэс наступных этнакультурных тэхналогій:

– тэхналогія навучання праектна-даследчай дзейнасці;

– тэхналогія навучання дэкаратыўна-прыкладному мастацтву;

* тэхналогія навучання фальклорнай творчасці;
* тэхналогія навучання святам, звычаям, абрадам, рытуалам.

Для забеспячэння рэзультатыўнасці атрымання вучнямі этнакультурнай адукацыі ва ўстанове адукацыі рэалізуецца праграма сістэмнага падыходу да вывучэння традыцыйнай духоўнай і матэрыяльнай культуры беларускага народа на ўроках, факультатыўных занятках, у пазакласнай рабоце.

Укараненне тэхналогіі навучання праектна-даследчай дзейнасці у адукацыйны працэс адбываецца праз арганізацыю факультатыўных заняткаў “Мая Айчына”, “Краязнаўства”, “Грані слова: ад гука да сказа”, “Гісторыя Беларусі ў імёнах і падзеях”, “Асновы праваслаўнай культуры”.

Настаўнікі-прадметнікі вядуць актыўны пошук аптымальных шляхоў перадачы вучням культуралагічных ведаў, дзякуючы чаму працэс іх засваення становіцца займальным і цікавым. У змест вучэбных дысцыплін педагогі ўключаюць сістэму ведаў і практычных уменняў па захаванні гістарычнай, культурнай і прыроднай спадчыннасці краю. Выкарыстанне на ўроках і факультатыўных занятках краязнаўчага матэрыялу дае магчымасць школьнікам удзельнічаць у арыгінальным даследаванні. На працягу трох гадоў вучнямі пад кіраўніцтвам настаўнікаў-прадметнікаў вялася даследчая работа па тэмах: “Трабы – своеасаблівы край Іўеўшчыны”, “Мікратапонімы аграгарадка Трабы”, “Этапы станаўлення адукацыі ў Трабах”, “Мая малая Радзіма”, “Ад добрага кораня – добры парастак”.

Штомесяц у выхаваўчай рабоце ажыццяўляецца арыентацыя на агульначалавечыя каштоўнасці, выхаванне пачуцця патрыятызму. З гэтай мэтай распрацаваны і праведзены цыкл класных гадзін “Завочнае падарожжа па карце Іўешчыны”, “Край, дзе мы жывём”, віртуальная экспедыцыя “Гістарычныя каралі Іўеўшчыны”, экалагічнае падарожжа “Родныя краявіды”, дабрачынная акцыя “Дарогі дабрыні”, акцыя “Памяць у старых фотаздымках”.

Вялікая ўвага надаецца полікультурнаму выхаванню вучняў. На тэрыторыі Трабскага сельсавета пражываюць людзі розных нацыянальнасцей: беларусы, расіяне, літоўцы, армяне, казахі; людзі праваслаўнай і каталіцкай веры. Для эфектыўнага міжэтнічнага ўзаемадзеяння ў класных калектывах праведзены класныя гадзіны “Усе розныя – усе роўныя”, дыспуты “З чаго начынаецца дружба людзей розных нацыянальнасцей?”. З удзелам святароў прайшоў круглы стол “Культура міжнацыянальных адносін. У чым яна праяўляецца?”.

Рэалізаваны квест-маршруты: “Падарожжы па пуцявінах продкаў”, “Дарога да святынь аграгарадка Трабы”, “Рэлігіёзныя святы на Іўеўшчыне” (9-11 класы), “Таямніцы старога парка: Скарбы княгіні Трабскай”, “Флора і фаўна ракі Клява”, “Песні бабулі” (5-8 класы), “У пошуку скарбаў”, “Край бацькоў і радзіма мая” (1-4 класы), якія спрыялі выхаванню павагі да гістарычнага мінулага роднага краю, беражлівых адносін да культурных помнікаў, развіццю навыкаў пошукава-даследчай дзейнасці, фарміраванню культуры міжасобасных адносін, талерантнасці.

Арганізаваны экскурсіі ў краязнаўчы музей М.Багдановіча (г. Ашмяны), Дом-музей А.Міцкевіча (г. Навагрудак), Іўеўскі музей нацыянальных культур, што садзейнічала пашырэнню ведаў вучняў пра жыццё і творчасць класікаў беларускай літаратуры, традыцыі нацыянальнай культуры.

Трабская зямля славіцца народным рамяством. Засваенню тэхналогіі навучання дэкаратыўна-прыкладному мастацтву садзейнічаюць факультатыўныя заняткі “Мастацтва выцінанкі”, “Мастацкая апрацоўка саломкі”, “Планета творчасці”. Настаўнікі працоўнага навучання перадаюць дзецям навыкі саломапляцення, вышыўкі, выцінанкі, разьбы па дрэве. Пры выкананні работ кансультантамі з’яўляюцца мясцовыя майстры Гурына Леакадзія Паўлаўна, Сцефаноўская Леакадзія Віктараўна.

Арганізавана дзейнасць аб’яднанняў па інтарэсах “Выпілоўванне і выпальванне”, на занятках якога вучні пашыраюць веды аб дэкаратыўна-прыкладным мастацтве Беларусі, набываюць практычныя ўменні, вучацца прымяняць набытыя навыкі ў дэкарыраванні прадметаў быту, развіваюць творчыя здольнасці, эстэтычны густ. Пры непасрэдным удзеле вучняў і іх бацькоў у школьным гістарычна-краязнаўчым музеі аформлена экспазіцыя “Зала рамёстваў”.

Укараненне тэхналогіі навучання святам, звычаям, абрадам, рытуалам ажыццяўляецца шляхам арганізацыі пазакласнай работы па прадметах. Штогод праводзяцца прадметныя тыдні беларускай мовы і літаратуры, гісторыі, мастацтва, тыдзень патрыятызму “Слаўлю Айчыну!”. Эфектыўным сродкам фарміравання этнакультуры вучняў з’яўляецца выкарыстанне аўтэнтычных матэрыялаў, элементаў нацыянальнай культуры і асабісты камунікатыўны вопыт з носьбітамі мовы.

Рэалізуецца тэхналогія навучання фальклорнай творчасці. Чацвёрты год у пачатковых класах вывучаецца факультатыў “Вытокі роднай мовы”. Сумеснымі намаганнямі педагагічнага калектыву, супрацоўнікаў сельскага дома культуры, сельскай бібліятэкі школьнікі прыцягваюцца да набыткаў мясцовай культуры. Вучні і настаўнікі сумесна з мясцовымі старажыламі ажыццявілі краязнаўчыя экспедыцыі па зборы этнаграфічнага і фальклорнага матэрыялу. Вынікам мэтанакіраванай работы стала аднаўленне мясцовых абрадаў “Багач”, “Гуканне вясны”, “Хрэсьбіны”. З удзелам бацькоў вучняў прайшлі фальклорныя святы “Саракі”, “Прыйшла Каляда”, “А мы Масленіцу чакаем”.

Распрацаваны і рэалізаваны квест-маршруты: “Бабулін куфэрак” (2-4 класы), “Знаўцы вуснай народнай творчасці” (5-8 класы), “Дранік-квэст”, “Калядная зорка” (1-11 класы), удзел у якіх садзейнічаў далучэнню вучняў да вытокаў традыцыйнай культуры продкаў, выхаванню цікавасці да фальклорнай спадчыннасці.

На сайце ўстановы адукацыі створаны блогі “Планета ведаў”, “Захавальнікі гісторыі зямлі Трабскай”, віртуальны музей “Скарбніца роднага краю”, матэрыялы якіх знаёмяць наведвальнікаў са славутасцямі Рэспублікі Беларусь, з гісторыяй вёскі Трабы, з мясцовымі традыцыямі, культурай і звычаямі розных краін. Створана інтэрактыўная карта аграгарадка Трабы. З мэтай павышэння прафесійнага ўзроўню педагогаў сабраны метадычныя распрацоўкі ўрокаў, мерапрыемстваў, праекты. Сфарміравана відэатэка для вучняў і бацькоў.

Назапашанымі матэрыяламі ўстанова адукацыі ахвотна дзеліцца з педагагічнай суполкай раёна, вобласці, рэспублікі.

Вопыт работы дырэктара школьнага лагера Махнач Р.С. па тэме “Фарміраванне патрыятызму ў выхаванцаў аздараўленчага лагера сродкамі гульнявой праграмы “Турыстычнае агенцтва “ПаРаДаК” адзначаны дыпломам 2 ступені Міністэрства адукацыі Рэспублікі Беларусь на XVIII рэспубліканскай выставе навукова-метадычнай літаратуры, педагагічнага вопыту і творчасці навучэнскай моладзі (2019).

На раённай навукова-практычнай канферэнцыі “Асоба. Адукацыя. Грамадства” трансліраваўся вопыт работы па тэмах “Фарміраванне патрыятызму ў выхаванцаў сродкамі квэст-тэхналогіі” (2018 г.), “Развіццё нацыянальнай самасвядомасці школьнікаў сродкамі этнакультуры” (2019 г.), “Арганізацыя адукацыйнага працэсу па развіцці маўлення ў дзяцей малодшага дашкольнага ўзросту сродкамі фальклору” (2020 г.).

Намеснік дырэктара па вучэбнай рабоце прыняла ўдзел у рэспубліканскай канферэнцыі “Інавацыйная адукацыйная практыка як стратэгія развіцця”, вынікам якой стала публікацыя матэрыялу з вопыту работы ў электронным зборніку канферэнцыі (ДУА “Акадэмія паслядыпломнай адукацыі”, 2020 г.).

У красавіку 2021 года на міжнароднай навукова-практычнай канферэнцыі “Самарэалізацыя педагога ва ўмовах адзінай адукацыйна-прафесійнай прасторы” (г. Гродна) у рэжыме он-лайн трансліраваўся вопыт установы па тэме “Інавацыйная дзейнасць як рэсурс прафесійнай самарэалізацыі педагога”.

Трансляцыя вопыту забяспечыла развіццё ўзроўню прафесійнай кампетэнтнасці, абнаўленню зместу, форм і метадаў работы з суб’ектамі адукацыйнага працэсу.

Беларуская вёска з’яўляецца крыніцай народных традыцый нашай Бацькаўшчыны. Педагогі, вучні, прадстаўнікі бацькоўскай грамадскасці імкнуцца не толькі захаваць спадчыну нашага рэгіёна, але і адрадзіць яе. Дзеці падтрымліваюць ініцыятывы дарослых, адказваюць узаемнасцю, з захапленнем вучацца народнаму рамяству.

Вучні школы сталі прызёрамі рэспубліканскага фестывалю-конкурсу “Вянок славы”, абласнога конкурсу педагагічных каманд “Малая Радзіма – куток шчаслівага дзяцінства”, абласных конкурсаў “Мінулае і сапраўднае Гродзеншчыны”, “Зямля пад белымі крыламі” і іншых.

Спадзяёмся, што набыты намі вопыт будзе карысным, асабліва ў Год народнага адзінства, і запатрабаваным педагагічнай суполкай. Што можа быць важнейшым, чым выхаваць Чалавека – грамадзяніна, патрыёта, здольнага пазіцыяніраваць сябе ў сучасным свеце, умацоўваць культурную і гістарычную ідэнтычнасць народа, папулярызаваць беларускую нацыянальную гісторыю і культуру.

Спіс выкарыстаных крыніц

1. Афанасьева, А. Б. Этнокультурное образование: сущность, структура содержания, проблемы совершенствования. А. Б. Афанасьева // Проблемы педагогики и психологии. – 2009. – № 3. – С. 189-195.

2. [Мечковская](http://magazines.russ.ru/authors/m/mechkovskaya), Н. Б. Почему в постсоветской Беларуси все меньше говорят на белорусском языке? / [Н. Б. Мечковская](http://magazines.russ.ru/authors/m/mechkovskaya) // [Неприкосновенный запас](http://magazines.russ.ru/nz/). – [2011. № 6. – С. 80](http://magazines.russ.ru/nz/2011/6)-83.

3. Республика Беларусь – Европейский союз: проблемы и перспективы партнерства / А. А. Коваленя [и др] под ред. Л. Ф. Евменова. – Мн: Беларуская навука, 2013. – 527 с.